
    NAISSANCE ET
offrande d’Amour.
 
STANCES.
 
CE n’est pas un  desir des communs de la terre

Le desir qui m’enflame en l’amoureuse guerre,

Mais bien un doux amour qui volant vers les Dieux :

Et comme enfant sacré d’une Venus celeste,

Aux esclats de ses feux m’apprend & manifeste

Les gloires que l’esprit recherche dans les cieux.

Cest immortel Amour en sa flame divine

Comme se ressentant d’un si digne origine

Me remplit d’un penser de si noble destin :

Que voyant la beauté qui me le donne au monde,

Tout en divins pensers en mes flames j’abonde,

Pour mediter aux Cieux en son ouvrier divin.

Mais entre les beautez sur-humaines merveilles,

Qui decorent ma belle en graces nompareilles

Les beautez de l’esprit la font si renommer :

Que d’esprit et de corps la faisant voir Deesse,

Vaincu de ses beautez à part moy je confesse

Qu’on ne la sçauroit voir & ne la point aimer.

Voila de quelle grace, & de quelle victoire,

Les beautez de madame ont la force & la gloire

Pour me vaincre d’Amour & me combler d’honneur :

Que si pour l’aimer trop j’endure un peu de peine,

Ceste peine est d’amour & de gloire si pleine,

Que plus j’y suis pressé plus doux est mon bon-heur.

Ses souspirs, ses façons & son dire angelique,

Ses mœurs, & ses desirs où tout honneur s’applique,

Et les rais que ses yeux influent dans les cœurs :

Sont des perfections dont ce Soleil des Dames

Ainsi qu’en se jouant sçait subjuguer les ames,

Et surprendre l’Amour ce vaincueur des vaincueurs.

La grace, & le sçavoir dont son ame est remplie,

Et la discretion qui la rend accomplie,

La font d’un tel honneur jusque au Cieux estimer :

Que si par ses beautez eternelles Carites

Amour ne m’avoit pris à servir ses merites,

Aumoins pour ses vertus je la devrois aimer.

Heureux trois fois mon cœur, puis qu’une telle Dame

En l’allumant si bien d’une celeste flame,

Luy faict voir que l’amour est un bien immortel :

Aussi dés que je vis ceste beauté si belle,

Mon cœur auparavant si froid & si rebelle,

Tout bruslant de ses feux s’offrit à son autel.

Si donc telle beauté triomphe de ma vie,

Si le but de sa gloire est toute mon envie,

Si mon cœur par ses yeux jusque aux Cieux entreprit :

Ne doy-je pas l’aimer, & la servir sans cesse,

Et l’ayant à jamais pour gloire, & pour maistresse,

offrir à son beau nom les biens de mon esprit ?

Provence heureux Pays des plus Royales villes,

En qui le Ciel plus doux & les mœurs plus civilles

Font la gloire des Dieux icy bas rayonner :

Que l’honneur de ton nom s’augmente & renouvelle

De ce que la Nature ente donnant ma belle

De ses plus beaux thresors te voulut couronner !

Que d’un feu glorieux mon ame fut esprise,

Dés qu’Amour se vouant à si douce entreprise

Par cest Astre si doux se fit maistre de moy !

Mais d’un amour si grand mon cœur luy sert de temple

Que plus je voy ses yeux, plus mon ame y contemple

Un subject tout divin qui me transforme en soy !

O beauté de nostre âge ! ô belle Cleamie !

Toute mon cœur, mon bien & ma douce ennemie,

Prenez en mes souspirs une gloire des Cieux :

Si suivant de l’Amour les vœux & les victoires

Vous cherchez en mon cœur autant d’heureuses gloires,

Que mes feux ont d’amour en adorant vos yeux.




 
LOUANGES D’UNE BEAUTE’ ET
de l’amour dont elle est aimee.
 
STANCES.
 
AMour pour m’asservir aux loix de son Empire

Esleve mon esprit vers le Ciel de vos yeux :

Ou de si beaux desirs sa lumiere m’inspire

Que j’en aquiers en terre une palme des Cieux.

Ainsi vos yeux si beaux d’une divine flame

Me despartent la gloire en me donnans le jour :

Car vos regards si doux font sentir à mon ame

Avec mes passions un paradis d’Amour.

Soudain que je vous vis je me vis vostre prise,

Dans les mains de l’Amour  qui combattoit pour vous :

Mais j’ayme tant vos yeux en si chere entreprise,

Que plus ils me sont fiers, plus je tien qu’ils font dous.

Beautez douces prisons de la veuë & des ames,

Qui d’attraicts, & de feux blessez & encheinez :

Au jour de vos amours, aux douceurs de vos flames

Vous bien-hourez mon cœur & si l’emprisonnez.

Beaux yeux, beaux cheveux blons, clair front, riante
bouche,

Tous vos attraicts si doux s’unissent contre moy :

Et leur flame d’amour si doucement me touche

Que moins j’y voy d’espoir plus j’augmente ma foy.

Douce & divine voix, amoureuse merveille,

Vous m’endormez l’esprit & me donnez le jour :

Car aux effects plus dous ceste bouche vermeille

Paroit un Paradis de beautez & d’Amour.

Esprit de ces beautez, ame toute divine,

Lisez en mes souspirs l’histoire de mon cœur :

Et vous verrez qu’Amour qui par vous m’illumine

Des rais de ces beaux yeux s’establit mon vaincueur.

o presents de Venus ! beautez de ma Deesse !

Je voy qu’en vos rayons qui font plus beau le jour :

Vous dittes entre-vous ce propos de liesse,

Qui peut nous admirer & ne mourir d’Amour !

Aussi je meurs pour vous, ô beautez de Felise !

Et c’est par vos amours que mon cœur en mourant

D’un bon-heur amoureux sa vie immortallise

Et qu’en blessant mon cœur vous l’allez secourant.

La beauté par vos yeux s’esmerveille & vous aime,

Et par vous le bien-dire à sçeut charmer les Dieux :

Aussi vous reluisez divinement extreme

Pour ravir en amour les ames & les yeux.

De vos yeux si divins comme de l’œil du monde

Se servit en nos jours le berceau du phenis :

Puis que vostre splendeur de gloires si feconde

Possede en ses beautez des amours infinis.

C’est par vos yeux aussi que le glorieux Aigle

Retient sa veuë en vous aussi bien qu’au Soleil :

Ec que de ses regards vos yeux estans la reigle

Vous servez à ses yeux d’un Astre nompareil.

Mais au jour glorieux de vos beautez premieres,

Qui ne peut s’embraser des plus divins flambeaux ?

Qui n’admire en vos yeux les plus hautes lumieres,

Puis qu’ils sont les plus doux ainsi que les plus beaux ?

Aussi pour vous aimer ma flame est immortelle,

Ma peine en vous servant m’est un loyer fort dous :

Et sans fin sur le sort mon amour sera telle

Que tousjours prés ou loing je n’aimeray que vous.


Angelique beauté, doux amours & miracles,

Rien que vous n’a mon ame, & ne plaist à mes yeux :

Vos feux, & vos regards me font autant d’oracles,

Pour me donner l’amour,  & me donner aux Cieux.




 
Preuve de l’eternité d’un Amour.
SONNETS.
 
IVrant par vos beaux yeux ma lumiere si belle,

Que mon cœur vous adore en immortallité :

Vous dittes que mon dire est sans proballité

À vous faire avouër que mon amour soit telle.

Mais puis qu’en infiny mon amour est fidelle,

Qui peut voir une fin à ma fidellité ?

Car c’est de l’infiny la propre quallité

D’arrester son destin en constance eternelle.

Puis donc que l’infiny, franc de tout changement,

Ne peut avoir repos, estre, ny mouvement,

Qu’en soy pour son essence, & du tout par soy-mesme.

Avouez que mon cœur en ses feux amoureux

Ne sçauroit se mouvoir que pour eux, & par eux,

Ny vous aimer sans fin que d’une amour extreme.




 
Contre la deffiance d’une Dame.
 
QU’en aimant vos beautez je supporte de peine !

Que je treuve en aimant une estrange destour !

Mon cœur gele de craincte & se brusle d’amour,

Tant ma craincte est cruelle, & ma flame certaine.

Las ! on dit qu’en Affrique on voit une Fontaine,

Dont l’onde est du tout froide au plus ardant du jour :

Et durant que la nuict sur nous reffaict sont tour

Son cristal tout bruslant bouillonnant se demeine.

Mais vostre deffiance, & l’effort de vos yeux,

D’un effort plus presse me suivans en tous lieux

M’eternisent la glace & les feux dedans l’ame.

Car c’est par vostre doute, & par vostre œil vaincueur,

Que je voy jour & nuict au profond de mon cœur

La glace pour la craincte, & pour l’amour la flame.




 
En faveur d’un present de cheveux.
 
O doux gage d’amour ! ô present de ma belle !

Que vous estes aimable & divin à mes yeux !

C’est par vous que j’appren que l’amour & les cieux

Ont finy les rigueurs de ce cœur si rebelle !

Mais quoy ? n’estes vous pas ô richesse immortelle !

Ces thresors si brillans la couronne des Dieux ?

Car vous este si belle & si douce en tous lieux,

Que rien n’est icy bas dont la beauté soit telle.

Ou bien estes-vous point ô beaux nœuds espanis !

Les rais que le Soleil verse au lit du Phenis ?

Car vous me renflamez avec vostre lumiere.

Mais quoy ? ne voy-je-pas ô beau lien vaincueur !

Que vous estes du poil de ma belle guerriere,

Pour m’encheiner le bras aussi bien que le cœur.




 
D’un amour tenu recellé.
 
Las ! je brusle d’Amour, & parmy ses efforts

Je tien couvert le feu qui me consume en l’ame :

Et qui tel que le foudre en sa celeste flame

Me tourmente au dedans sans paroistre dehors.

Aux regards, aux souspirs tesmoins de mes transports

Amour veut bien montrer de quel traict il m’entame :

Mais mon feu retenu du respect de Madame

s’esloignant de ma face au cœur reprend ses bords.

Ainsi je brusle & gelle en amour, & en craincte,

Et ces deux passions par diverse contraincte

Me font souffrir sans fin des tourmens infinis.

Mais quoy ?  tay-toy mo cœur, t’e voudroy tu deffendre ?

Recelle un feu si digne, & t’y rendant Phenis,

Que mon sein soit apres le tombeau de ta cendre.




 
Sur les effects de l’absence.
 
DUrant l’obscure nuict de cest esloignement,

Qui me prive du jour de ma belle Felise :

En extreme rigueur mon mal s’immortalise,

Mais de souffrir ainsi c’est souffrir dignement.

Car puis que ses beautez font paroir plainement

Qu’à la beauté des Dieux leur gloire symbolise :

C’est raison que pour elle en mon ame je lise

Un mal dont le Ciel mesme en ait estonnment.

Aussi puis que ses yeux m’esclairans à Marseille

Me montroient des Amours la gloire & la merveille,

Et par un bien sans fin me fassoient triompher :

Devoy-je pas apprendre aux leçons d’une absence,

Que si mon Paradis vivoit par sa presence,
 

L’absence de ses yeux me seroit un Enfer ?




Pour une Marguerite.
 
ENtre toutes les fleurs la belle Marguerite

Tiét  mon cœur & mes yeux esmerveillez d’amour :

C’est de son beau Printemps que le basme & le jour

Sur les plus belles fleurs sont d’infiny merite.

Des Cieux les plus heureux la supreme Carite

Moissonnant le plus beau du celeste sejour :

Tout ainsi qu’à l’ennuy de ceste heureuse Cour

En fit voir sa beauté plainement favorite.

Les merveilles du monde avec celle des Cieux

Ne sçauroient esgaler la gloire de ses yeux,

Tant ses perfections sont par tout nompareilles.

Mais qui de ses Ammours peut fuir le chainon ?

Puis qu’elle est en effect aussi bien que de nom

La Merveille des fleurs, & la fleur des Merveilles.




 
D’une plante d’œillets arrosee par une D.
 
O bien-heureux œillets que les mains de ma belle

Arrosent tous les jours d’un vase de cristal !

Avantureuses fleurs qui d’un bon-heur fatal

Gaignez par ce moyen une vie immortelle.

Mais quoy ? ces claires eaux qu’elle donne & ruisselle

Sur vous avec ses mains d’un soing si liberal :

Sont des eaux de mes yeux le pleur qui general

Distile nuict & jour en la nommant cruelle.

Aux rais de ce Soleil ô fortunez œillets !

Et d’estre ainsi cheris de ces doigts vermeillets,


Vous vivez glorieux sans que rien vous ennuye.

Mais croissez jusque au Ciel, car c’est vostre destin,

Puis qu’avec tant d’amour le soir & le matin

Vous avez tout d’un coup le soleil & la pluye.




Pour une reverie d’amour.
 
DE rever nuict & jour en amour pour Madame

C’est tout ce que mon cœur en amour veut treuver :

Autre faveur des Cieux je ne veux espreuver

Que d’y rever sans fin de la veue & de l’ame.

C’est en ce doux rever qu’Amour avec sa flame

Sçait affliger ma vie & la sçait conserver :

Et que vivant luy mesme en un si beau rever

Il veut qu’en ce beau mal sa douceur je reclame.

o belle reverie ? ô doux embrasement ?

Qui sais qu’en mes amours revant heureusement

Jamais de bien aimer mon cœur ne se varies

Doux rever tout remply d’ambrosine saveur,

Qu’il me plaist qu’on m’estime un amoureux reveur,

Puis que toutes beautez sont en ma reverie.




D’un aigle qui voloit à l’entour d’une Dame.
LE glorieux oyseau du Monarque celeste

Volant & revollant à l’entour de vos yeux :

semble admirer en vous une beauté des Dieux,

Tant à voir vos beautez son œil se manifeste.

Mais quoy ! ce divin Aigle en son vol si modeste,

Qui si doux & tremblant s’exerce en ces bas lieux :

Croit que vos yeux si beaux sont le soleil des Cieux,

Bien que d’un feu d’amour leur regard le moleste.

L’Oyseau de Jupiter ainsi medite en vous

Un Soleil comme aux Cieux divin, brillant & doux,

Tant pour plaire à sa veuë en vous il tend son aile !

Mais quoy ! d’un plus haut poinct vos faits sont nompareils,

Puis que le soleil mesme en vous voyant si belle,

Juge que vos beautez sont autant de Soleils !




 
Sur la voix de Felise.
 
ALors que ceste voix, ceste unique merveille,

Desployant ses amours enchante mes desirs :


Un Demon tout divin en infinis plaisirs

Me forme un Paradis au dedans de l’oreille.

Mais si tost que je voy ceste bouche vermeille,

Et que j’oy la douceur qui sort de ses souspirs :

Ces œillets pleins d’amour, ces enchanteurs Zephirs

A tous les biens du Ciel font ma gloire pareille.

Aussi tant de beautez, miracles de nos yeux,

Ornent parfaictement ce chef-d’œuvre des Cieux

Qu’Amour, le Ciel mesme en prise la loüange :

Mais, qui ne s’y perdroit en admirations,

Puis qu’elle fait paroistre en ses perfections

Une voix angelique & la bouche d’un Anges




 
Pour l’absence d’Alexandre.
 
STANCES.
CLair Astre de beauté, qui des beautez plus belles

Portez parfaictement les graces immortelles,

Et de qui le merite estonne l’univers :

o beauté qui du Ciel nous monstrez les merveilles !

Doy-je-pas en aymant vos beautez, nompareilles

Aussi bien que mon cœur vous dedier mes vers ?

O divine Alexandre ! ô beauté que j’adore !

Mon Soleil tout ensemble & ma celeste Aurore,

C’est par vostre beauté la lumiere de tous :

Que mon cœur est à vous d’une amour si bruslante,

Que bien que je l’espreuve extréme & violente,

Toutesfois tousjours une elle dure pour vous.

Mais tout ainsi que Daire ayant perdu sa terre,

s’estimoit glorieux qu’un si grand chef  de guerre

Comme estoit son vaincœur fut son victorieux :

Orgueilleux de ce feu qui mon cœur met en cendre,

Je dis, je meurs d’amour, mais c’est pour Alexandre,

Et un subject si beau rend mon sort glorieux.

C’est ainsi beau Soleil, que vos beautez si rares,

Qui peuvent adoucir les ames plus barbares

Ont sceu ranger mon ame à fleschir à vos loix.

Et qu’au jour de vos yeux ma peine & mes pensees

Sont des myrthes plus doux au Ciel recompensees,

Et qu’en tous mes propos Alexandre est ma voix.

Autres que vos beautez les Astres de la terre

N’ont sceu rendre mes vœux en l’amoureuse guerre,

Et subjuguer mon cœur & luy donner le jour :

c’est pourquoy mon esprit ravy de vostre gloire,

Ne peut s’imaginer plus illustre victoire

Que de ceder sa force aux loix de vostre amour.

Par mon cœur vos beautez sont la gloire du monde,

Et mon cœur par vos yeux de tant de gloire abonde

Que mesme un Paradis se treuve en mes tourmens :

Et comme en vos appas toutes beautez se treuvent,

Ainsi dans mon amour tous les devoirs s’espreuvent,

Pour me rendre pour vous l’unique des Amans.

Tant de subjects divers que le Ciel me presente

Rendent sans fin ma flame & plus ferme & cuisante,

Au lieu de la changer, ou bien de l’amoindrir :

Car en me souvenant de vos beautez, si dignes,

Mon cœur est un Phœnix sur les cœurs plus insignes

A sçavoir bien aymer, & sçavoir bien souffrir.

Au nom de vos beautez belle & brave Alexandre,

Un amour si divin en mon cœur vient descendre,

Qui faict que mon courage est un gouffre de Mars !

Et qu’ainsi qu’au Soleil des plus parfaictes ames,

En vous offrant mes vers, mon espee & mes flames,

J’offre sur vos autels tout l’honneur des Cesars.

Car vos yeux si divins où les mesmes Carites

De tous les dons du Ciel descouvrent les merites,

Font que par leurs vertus mon feu d’amour est tel :

Que pour mieux allumer & conserver sa flame,

Amour en l’allumant tient son temple en mon ame,

Et s’y bruslant soy-mesme il le rend immortel.

De là vient que ce feu qui me brusle sans cesse,

M’est un possedement de toute la richesse,

Dont la grandeur des Cieux contente les esprits :

Et que le sainct rameau qui mon cœur environne

Faict que d’un tel honneur mon amour se courronne,

Que tout l’honneur d’amour y demeure compris.

Ainsi par vos beautez ceste gloire amoureuse,

Rend sur tous les desirs ma flame bien-heureuse,

Mais le jour de vos yeux tel sort me fait avoir :

Que porté d’un desir qui tout autre devance,

Las ! je meurs à Paris, & je vis en Provence,

Tant mon cœur est bruslant de vous aller revoir !

C’est pourquoy loin de vous, soucis, plainctes funebres

Pleurs, ennuis & souspirs, solitude & tenebres

Sont de mes tristes jours l’eternel compagnon :

Aussi comme accablé de si dure souffrance

Je quitte de bon cœur ce beau sejour de France,

Pour revoir par vos yeux ma gloire en Avignon.

Mais tandis que le Ciel, & ceste fiere absence

Du jour de vos beautez me voilent la presence,

Voyez en ces escrits mes tourmens & mon mieux :

Et les lisant du cœur ainsi que de la veuë,

Croyez que tout le bien dont ma vie est pourveuë

Ne despend d’autre part que du ciel de vos yeux.




Pour l’absence de Felise de Marseille.
STANCES.
 
Absent de la beauté qui seule est tout mon bien,

Absent de cest amour qui m’a rendu tout sien,

Absent de ce soleil dont mon ame est esprise,

Doy-je pas reclamer ceste belle Felise ?

O Felise ma belle ! ô mon astre d’amour !

Qui pourroit esjouyr en ce triste sejour

Mon esprit qui jamais ne vous sera rebelle,

o ma belle Felise ! ô Felise ma belle !

Mes pleurs ne sont des pleurs que pour me renflamer

Mes souspirs des souspirs que pour me ranimer

En ces desirs ardants de peine & de liesse,

De revoir vos beautez ô ma belle Deesse !

Aussi tous mes pensers ne sont qu’en vos beaux yeux,

Et de penser ainsi mon cœur embrase mieux,

Mais en tous mes tourments c’est ma gloire immortelle

De vous nommer sans fin ô Felise ma belle !

Aussi je dis sans fin que de beautez des Cieux,

Que la terre produict de thresors à nos yeux,

Que l’air, & que la mer, embellissent le monde,

Qu’en effects merveilleux la Nature est feconde !

Que je de soleils dont les cœurs sont espris,

Que je voy de beaux yeux vaincre les beaux esprits,

Que je voy de beautez ! mais helas ! je m’avise,

Qu’il n’est rien de si beau que ma chere Felise !

Vous unique Soleil, & vous divers flambeaux,

Que vous estes brillans, & que vous estes beaux,

Vous n’avez rien en vous qui ne soit tout celeste,

La merveille des Cieux en vous se manifeste !

On ne voit rien en vous que vertus, & clairtez,

Qu’harmonie, & richesse & que mesmes beautez,

Et que flames d’amour ! mais helas ! je m’avise,

Qu’il n’est rien de si beau que ma belle Felise !

o gracieux Prin-temps qui te peincts d’un amour,

Qui rend plus belle Flore & plus beau le beau jour,

Et qui de tes presents amoureuses fleurettes

Dans les cœurs plus glacez glisses les Amourettes !

Que d’aimables douceurs, que d’appas gracieux,

Rendent par tes amours les champs delicieux,

Que de beautez en toy ! mais helas je m’avise,

Qu’il n’est rien de si beau que ma chere Felise !

Et vous airs, & vous eaux dont les changes divers

En leur reiglé discord decorent l’univers,

Vos poissons, vos oyseaux, & vostre doux Zephire

Font voir en toutes parts l’honneur de vostre empire !

Mais la vive couleur qui vous orne le teinct

Faict que de vos amours tout cœur demeure atteinct,

Tant vostre azur est doux ! mais helas ! je m’avise,

Qu’il n’est rien de si beau que ma belle Felise !

Tout ce que l’univers de plus beau peut avoir,

Tout ce que d’amoureux l’œil humain sçauroit voir

Est un divin thresor dont Nature sans cesse

Feconde en toutes parts, descouvre sa richesse

Se plaisant de la sorte à faire voir tousjours

Que ses biens sont sans fin en infinis amours,

Et de mesme en beauté, mais helas ! je m’avise,

Qu’il n’est rien de si beau que ma chere Felise !

Ha merveille d’amour, je contemple en ces lieux

Mille rares beautez qui font la guerre aux Dieux,

Et qui de leurs regards, inevitables charmes,

Font adorer d’amour le beau nom, & les armes,

o belles, beaux Soleils dont chacun a son Ciel,

Que vos rais ont de feux, que vos traicts ont de miel,

Que vous avez d’amours, mais helas ! je m’avise,

Qu’il n’est rien de si beau que ma belle Felise !

o beaux yeux doux rians, qui de Soleils si beaux

Descouvrez à nos yeux tant d’amoureux flambeaux,

Et des traicts si remplis de clairtez & de peines,

Que vous donnez aux cœurs de douleurs inhumaines,

Et de sucrez plaisirs quand d’un regard si doux

Tant de flames d’amour vous faictes voir en vous,

Avec tant de beautez,  mais helas ! je m’avise

Qu’il n’est rien de si beau que ma chere Felise !

En fin je vois icy des yeux si doux vaincueurs,

Qui pleuvans les amours & les gloires aux cœurs,

Apprennent aux humains que les plus belles choses

Ne sont pas dans le Cieux totalement encloses,

Aussi ces yeux si beaux, ces astres amoureux

Bruslent d’un seul regard les cœurs plus froidureux,

Si grand est leur pouvoir,  mais helas, je m’avise

Qu’il n’est rien de si beau que ma belle Felise.

Aussi tant de beautez sont au Ciel de ses yeux,

Qu’un seul de ses regards est tout le bien des Cieux,

Et tous ses doux souspirs l’amour de l’amour mesme

Tant ma douce Felise est en beautez extréme,

Mais ayant souspiré ce beau non tant de fois

Amour qui me ravit me fait perdre la voix,

Et me tuant d’amour en mon ceur il m’avise,

Qu’il n’est rien de si beau que ma chere Felise.

Ainsi loin de vos yeux en amour je me plains,

Ainsi par ce destin mes esprits ne sont pleins

Que de plainctes d’amour, que d’ennuyeuse flame,

o ma douce Felise, ô Soleil de mon ame,

Mais helas, je mourray de douleur, & d’amour

Si de voir vos beautez je tarde encore un jour,

Car vous estes ma vie & ma gloire immortelle

o ma belle Felise, ô Felise ma belle.




 
NIHIL NISI AD SUPREMUM.
 
FIN.

